החלוץ שזרק את סרט הקפטן ופרש מהמדים הלאומיים ישוב לנבחרת ויזומן למשחק בליגת האומות מול אלבניה: "אני מתנצל מעומק ליבי על מה שקרה נגד מקדוניה, טעיתי ופגעתי במאות אלפי אוהדים"
ערן זהבי חוזר לסגל נבחרת ישראל וייכלל בסגל לקראת פתיחת ליגת האומות, זאת לאחר שהתנצל על התקרית בה השליך את סרט הקפטן במשחק מול מקדוניה. הסגל המלא של הנבחרת לקראת המשחק מול אלבניה בחוץ בליגת האומות (7.9) ומשחק הידידות מול צפון אירלנד בבלפסט (11.9) צפוי להתפרסם ביום שלישי הקרוב. זהבי לא יחזור להיות קפטן הנבחרת ויהיה שחקן מן המניין.
בשיחות שקיימו לאחרונה המנהל המקצועי ווילי רוטנשטיינר והמאמן אנדי הרצוג עם ערן זהבי, בתיאום עם ראשי ההתאחדות, הבהירו השניים כי הם רואים חשיבות מקצועית בחזרתו לסגל והשחקן ציין כי ישמח לחזור ולתרום ככל יכולתו להצלחת נבחרת ישראל. כזכור, זהבי פרש מהנבחרת לפני כשנה אחרי שזרק את סרט הקפטן בהפגנתיות מול מקדוניה במוקדמות המונדיאל, לאחר שהקהל בסמי עופר קילל אותו. התקרית חוללה סערה וההתאחדות השעתה את השחקן לשנה, מה שגרם לו לפרוש מהמדים הלאומיים.
החלוץ התנצל היום על התקרית: "טעיתי בתגובה שלי במשחק מול מקדוניה כאשר ברגע של כעס גדול ותסכול לנוכח התנהגות של קומץ אוהדים, זרקתי את סרט הקפטן ופגעתי בכל מאות אלפי האוהדים הנאמנים של הנבחרת. אני מתנצל על כך מעומק לבי. אני מביט קדימה, יוצא לדרך חדשה ואין עוד טעם לעסוק במה שהיה. אני אוהב את הנבחרת ותמיד הייתי גאה לייצג את המדינה ולעשות הכל כדי להביא הישגים ולשמח את האוהדים. רוטנשטיינר והרצוג ציינו בשיחות עמי שהם רוצים שאהיה חלק מהנבחרת ומודעים לתרומה שאוכל להביא כשחקן מן המניין. הבהרתי שאשמח להיות חלק מהתהליך יחד עם החברים האחרים ולתרום ככל יכולתי".
רוטנשטיינר: "זהו מהלך הכרחי והוגן עבור כולם"
רוטנשטיינר הוסיף: "ערן זהבי הוא שחקן מצוין ונבחרת ישראל חייבת שהטובים ביותר יהיו חלק ממנה. בשיחות שלי עם ערן לא הסתרתי את השאיפה שלי ושל הרצוג לראות את ערן לובש שוב את המדים הלאומיים ומסייע לנו להעמיד את הסגל החזק ביותר לקראת כל התמודדות. אני מודע להשתלשלות העניינים שהובילה לפרישת ערן מהנבחרת. ערן התנצל על מה שקרה, הביע את רצונו לחזור ולתרום לנבחרת ואני משוכנע כי זהו מהלך הכרחי והוגן עבור כולם. אני שמח שגם ההתאחדות ראתה זאת כך".
ורוצה לתרום לה בכל אספקט אפשרי".
"ההחלטה לחזור מהפרישה ולהצטרף שוב לנבחרת אינה פשוטה עבור אף שחקן, אבל ערן שלם עם המהלך וכולנו יחד, הנבחרת, ההתאחדות, האוהדים, נצעד יחד במטרה להוביל את הנבחרת ואת הכדורגל הישראלי גבוה ככל האפשר. כמאמן הנבחרת, אני חייב לעשות הכל כדי שבסגל יהיו השחקנים הטובים בנמצא".